《凤凰台上忆吹箫 夏日骤雨》
清代·庄盘珠

岸草摇薰，衢尘漾暖，梅天十日长晴。自楝花开后，午倦难醒。

强把雕栏闲凭，又宛忆、去夏蝉声。轰雷骤，满庭跳雨，砌响檐鸣。

神清。暑归甚处，更几阵横风，衣袂凉生。趁画帘半飏，扑入蜻蜓。

多少华堂绮阁，抛纨扇、玉腕初停。浓云散、斜阳影底，屋角犹明。

作者简介：庄盘珠，字莲佩，阳湖人。举人吴轼室。有《紫薇轩集》。